# **ძირითადი მაკროეკონომიკური და ფისკალური პროგნოზები**

# **ძირითადი მაკროეკონომიკური და ფისკალური პარამეტრები**

საქართველოს საბიუჯეტო კოდექსის 34-ე მუხლის მე-4 ნაწილის მოთხოვნათა გათვალისწინებით საქართველოს მთავრობა ყოველი წლის 1 ივნისამდე საქართველოს პარლამენტის კომიტეტებთან ძირითადი მონაცემების და მიმართულებების შეთანხმების მიზნით საქართველოს პარლამენტს წარუდგენს ინფორმაციას ძირითადი მაკროეკონომიკური პროგნოზების და სამინისტროების ძირითადი მიმართულებების შესახებ.

წარმოდგენილ მონაცემებში ასახულია 2022 წლის ფაქტიური მაჩვენებლები და 2023-2027 წლებში მაკროეკონომიკური და ფისკალური ცვლადების განახლებული საპროგნოზო მაჩვენებლები, რომელიც ეფუძნება 2023 წლის მარტი-აპრილის ფაქტობრივ მაჩვენებლებსა და საშუალოვადიანი პერიოდის რისკებს.

2022 წლის თებერვალში რუსეთის უკრაინაში შეჭრამ მნიშვნელოვანი გავლენა მოახდინა რეგიონსა და მსოფლიოზე როგორც უსაფრთხოების, ისე ეკონომიური თვალსაზრისით. აპრილში, საერთაშორისო სავალუტო ფონდის (სსფ) „მსოფლიო ეკონომიკური მიმოხილვის“ მიხედვით აღნიშნული ომისა და თანმდევი სანქციების გავლენა მსოფლიოს ეკონომიკაზე 2022-2023 წლებში 1.0 პროცენტის დონეზე შეფასდა. 2023 წლის აპრილში განახლებული სსფ-ის „მსოფლიო ეკონომიკური მიმოხილვის“ მიხედვით, რუსეთის ეკონომიკური ზრდა 2023 წელს 0.7, ხოლო უკრაინის -3 პროცენტით განისაზღვრა. განახლებული პროგნოზების საფუძველზე, საქართველოს სავაჭრო პარტნიორების საშუალო შეწონილმა ზრდამ 2023 წელს 2.8 პროცენტში შეადგინა, რაც 0.7 პროცენტული პუნქტით მეტია 2022 წლის აპრილის პროგნოზებთან შედარებით. 2023 წლისათვის საქართველოს ეკონომიკური ზრდა სსფ-ის მიხედვით შეფასდა 4.0 პროცენტით, რაც 1.8 პროცენტული პუნქტით ნაკლებია 2022 წლის აპრილის შეფასებაზე.

თუმცა, 2023 წლის მარტი-აპრილის ფაქტობრივი მონაცემების ანალიზის შედეგად გამოიკვეთა, რომ:

* ეკონომიკური ზრდა უფრო მაღალი ტემპებით დაიწყო, ვიდრე დეკემბრის პროგნოზით იყო ნავარაუდევი. წინასწარი მონაცემებით, 2023 წლის პირველი კვარტლის ზრდამ 7.2 პროცენტი შეადგინა;
* კვლავ გაგრძელდა ტურიზმის აღდგენის ტემპი რომელსაც ადგილი ქონდა 2022 წლის განმავლობაში.
* წინასწარი შეფასებით კვლავ გრძელდება გამოცოცხლება კერძო ინვესტიციების ზრდის მიმართულებით.
* 2022 წლის შემდეგ მსოფლიო სურსათის და ნედლეულის ფასების კლების, გამკაცრებული მონეტარული პოლიტიკისა და ფისკალური კონსოლიდაციის შედეგად მნიშვნელოვანი კლება დაიწყო ინფლაციის ტემპმა.

გამოკვეთილი ტენდენციების გათვალისწინებით, 2023 წლის ეკონომიკური ზრდის პროგნოზი 0.4 პროცენტული პუნქტით იზრდება, ხოლო ინფლაციის პროგნოზი შემცირებულია 2.5 პროცენტული პუნქტით.

2024-2027 წლების საშუალოვადიანი გეგმების ნაწილში გათვალისწინებულია საქართველოს მთავრობის მიერ სხვადასხვა სამინისტროების კომპეტენციის ფარგლებში მიმდინარე პროგრამებისა და ქვეპროგრამების გაგრძელებისათვის საჭირო ხარჯების დაფინანსება, მათ შორის სხვადასხვა მიმართულებით დაგეგმილი რეფორმები და საინვესტიციო პროექტების განხორციელებისათვის მობილიზებული რესურსები.

ზემოაღნიშნულის გათვალისწინებით, გაზრდილია საგადასახადო შემოსავლების პროგნოზები, და შესაბამისად გაუმჯობესებულია ფისკალური პარამეტრები. 2023 წლისათვის ფისკალური ჩარჩოს მიხედვით სახელმწიფოს ერთიანი ბიუჯეტის დეფიციტი შეადგენს „ეკონომიკური თავისუფლების შესახებ“ საქართველოს ორგანული კანონით გათვალისწინებულ ზღვრულ მაჩვენებელს, 2024 წლისთვის 2.4%-მდე ჩამოვა, ხოლო 2027 წლისთვის კვლავ მცირდება და მშპ-ის 2.1%-ზე შენარჩუნდება. აღსანიშნავია, რომ საქართველოს საბიუჯეტო კოდექსში განხორციელებული ცვლილების შესაბამისად, სახელწმიფოს ერთიან ბიუჯეტში ასახულია სამთავრობო სექტორისათვის მიკუთვნებული სახელმწიფო საწარმოების მონაცემები, რომელიც ეყრდნობა შესაბამისი საწარმოს მიერ წარმოდგენილ ინფორმაციას. აღნიშნული არ მოიცავს სამთავრობო სექტორისათვის მიკუთვნებულ ყველა საწარმოს, თუმცა წარმოდგენილი ინფორმაცია ფარავს სამთავრობო სექტორისათვის მიკუთვნებული საწარმოების ბიუჯეტების დაახლოებით 90%-ს. ამასთან, გრძელდება მუშაობა სამთავრობო სექტორისათვის მიკუთვნებული სახელმწიფო საწარმოების საბიუჯეტო დოკუმენტაციაში სრულყოფილად ასახვის მიმართულებით, მათი ფინანსური ოპერაციების ხაზინის ერთიან სისტემაში ინტეგრირების გზით, ეტაპობრივად, კანონმდებლობით დადგენილი წესით.

ამ ეტაპზე წარმოდგენილია მაკროეკონომიკური და ფისკალური ჩარჩოს განვითარების საბაზო, პესიმისტური და ოპტიმისტური სცენარები. 2023 წელს ძირითადი მაჩვენებლების შესრულების გათვალისწინებით, შესაძლებელია საშუალოვადიანი ეკონომიკური და ფისკალური პარამეტრების ჩარჩო კვლავ დაკორექტირდეს, რასაც დაეფუძნება 2024-2027 წლების ქვეყნის ძირითადი მონაცემების და მიმართულებების დოკუმენტი.

# **მაკროეკონომიკური პოლიტიკის ამოცანები**

2021 წელს დაფიქსირებული ორნიშნა ეკონომიკური ზრდის და რუსეთ-უკრაინის ომის დაწყების გამო გაზრდილი გაურკვევლობის ფონზე, 2022 წლის ეკონომიკური ზრდის ტემპის თავდაპირველი შეფასება 6 პროცენტი იყო, თუმცა როგორც უარყოფითი, ისე დადებითი შოკების პარალელურად 2022 წელსაც ეკონომიკა ორნიშნა რიცხვით გაიზარდა და 10.1 პროცენტი დაფიქსირდა.

აღსანიშნავია, რომ ეკონომიკური აღდგენის პროცესში დიდი როლი ითამაშა საგარეო სექტორის მნიშვნელოვანმა აღდგენამ, როდესაც ტურიზმიდან შემოსავალმა 2019 წლის ნიშნულს 8 პროცენტით გადააჭარბა. 2022 წლის განმავლობაში მნიშვნელოვანად გაიზარდა კერძო ინვესტიციები და მან მნიშვნელოვანი დადებითი წვლილი შეიტანა ეკონომიკურ აქტივობაში. ამავე დროს, მნიშვნელოვნად გაიზარდა პირდაპირი უცხოური ინვესტიციების (მან რეკორდულ 2 მილიარდიან ნიშნულს მიაღწია) და ფულადი გზავნილების შემოდინებაც, რამაც ეროვნულ ბანკს საშუალება მისცა მნიშვნელოვნად გაეზარდა უცხოური რეზერვები.

ჯამში, 2022 წელს საქართველოს ეკონომიკა 10.1 პროცენტით გაიზარდა, საიდანაც პირველ კვარტალში ადგილი ჰქონდა 15.0 პროცენტიან ზრდას, მეორე კვარტალში - 7.2 პროცენტიან ზრდას, მესამე კვარტალში 9.8, ხოლო მეოთხე კვარტალში 9.7 პროცენტიანი ზრდა დაფიქსირდა. აღნიშნული, ძირითადად საგარეო მოთხოვნისა და ინვესტიციების ზრდით იყო განპირობებული.

რაც შეეხება 2023 წელს, ეკონომიკური ზრდა კვლავ გაგრძელდა სწრაფი ტემპებით. შედეგად, იანვარში 8.4%-იანი ზრდა დაფიქსირდა, თებერვალში ზრდამ 5.8% შეადგინა, მარტში 7.3%-ზე დაფიქსირდა, ხოლო აპრილში ზრდა 7.5% იყო. საშუალოდ 2023 წლის პირველი კვარტლის ზრდამ 7.2 პროცენტი შეადგინა, ხოლო ოთხი თვის საშუალო ზრდა 7.3% ფიქსირდება. რაც შეეხება დღგ-ს გადამხდელ საწარმოთა ბრუნვის მოცულობას, 2023 წლის აპრილში 2022 წლის აპრილთან შედარებით 7.4 პროცენტით გაიზარდა, რაც მიუთითებს რომ ეკონომიკა კვლავ განაგრძობს ზრდას მაღალი ტემპებით. წლის განმავლობაში საშუალო წლიური ზრდა 5.4 პროცენტის დონეზეა მოსალოდნელი.

2022 წელს მნიშვნელოვნად გაიზარდა აგრეთვე ექსპორტი. საქონლის მთლიანი ექსპორტის ზრდამ 2022 წელს 31.8 პროცენტი შეადგინა, ხოლო ადგილობრივი ექსპორტის ზრდამ 18.4 პროცენტი. მაღალი ზრდა გრძელდება 2023 წელსაც, იანვარი-აპრილის მონაცემებით, ექსპორტის ზრდამ 23.6 პროცენტი შეადგინა, თუმცა დაფიქსირდა კლება ადგილობრივ ექსპორტში, რომელიც 18.3 პროცენტით შემცირდა. რაც შეეხება ტურიზმიდან მიღებულ შემოსავალს, 2022 წელს 182.5 პროცენტით გაიზარდა 2021 წელთან მიმართებაში, ხოლო 2019 წლის შემოსავლების 107.6 პროცენტს გაუტოლდა. ტურიზმის აღდგენა გრძელდება 2023 წელსაც და შემოსავლები ტურიზმიდან პირველი კვარტლის განმავლობაში 2-ჯერ აღემატება 2022 წლის იმავე პერიოდის შემოსავლებს, ხოლო 2019 წლის 138 პროცენტს შეადგენს. ტურიზმიდან მიღებული შემოსავლების აღნიშნული ტენდენციის შენარჩუნება მოსალოდნელია მომდევნო თვეებშიც.

ამასთან აღსანიშნავია, რომ მიმდინარე პერიოდში უკრაინაში არსებული ომისა და რუსეთის მიმართ დაწესებული სანქციების გათვალისწინებით, ასევე მაღალი ინფლაციის საპასუხოდ მსოფლიოში გაზრდილი საპროცენტო განაკვეთებიდან გამომდინარე, საშუალოვადიან პერიოდში კვლავ რჩება პროგნოზებთან დაკავშირებული გაუგებრობები, თუმცა საქართველოს მაკროეკონომიკური პარამეტრები არსებული ტენდენციების გათვალისწინებით უბრუნდება მიზნობრივ და წონასწორულ მაჩვენებლებს. 2022 წელს გაზრდილი ორნიშნა ინფლაციის შემდეგ (11.9 პროცენტი), 2023 წლის იანვარ-აპრილის მდგომარეობით ინფლაცია დასტაბილურდა და უბრუნდება მიზნობრივ მაჩვენებელს. ინფლაციამ საშუალოდ იანვარი-აპრილში 6.4 პროცენტი შეადგინა, მათ შორის, აპრილის მაჩვენებელი 2.7 პროცენტი იყო. მოსალოდნელია, რომ როგორც 2023 ისე 2024 წლის ინფლაციის მაჩვენებელი მიზნობრივ მაჩვენებელს დაუახლოვდება, ხოლო 2025-2027 წლისათვის, მიზნობრივ 3 პროცენტიან ნიშნულთან იქნება. ასევე გრძელვადიან წონასწორულ ნიშნულს უბრუნდება რეალური მშპ-ს ზრდის ტემპიც, რომელიც 2024-2027 წლებში მოსალოდნელია რომ 5 პროცენტის ფარგლებში იქნება.

ზემოაღნიშნულის გათვალისწინებით, მიმდინარე პერიოდში ქვეყნის მაკროეკონომიკური პოლიტიკა მიმართული იქნება ეკონომიკის ზრდის ხელშეწყობისკენ, რათა საშუალოვადიან პერიოდში ქვეყნის განვითარების დონე დაუბრუნდეს პოტენციურ მაჩვენებელს და უზრუნველყოს მაკროეკონომიკური სტაბილურობა. აღნიშნულის მისაღწევად ძირითადი პრიორიტეტებია:

* ეკონომიკის სტაბილიზაცია და ეკონომიკური ზრდის მდგრადი და მაღალი ტემპის შენარჩუნება;
* სახელმწიფო ვალის მდგრადი დონის შენარჩუნება და პორტფელის დივერსიფიკაცია;
* ინფლაციის დონის მიზნობრივ მაჩვენებელთან შენარჩუნება;
* საგარეო მოწყვლადობის შემცირება;
* საინვესტიციო გარემოს გაუმჯობესება.

# **საშუალოვადიანი მაკროეკონომიკური პროგნოზები**

 მიუხედავად იმისა, რომ იანვარ-აპრილში გამოკვეთილი ტენდენციები ყველა მიმართულებით ეკონომიკის მოსალოდნელზე მაღალ აქტივობასა და გაჯანსაღებაზე მიუთითებს. გასათვალისწინებელია უკრაინაში არსებული ომისა და რუსეთის მიმართ დაწესებული სანქციების შესაძლო გავლენა საქართველოზე. მიმდინარე წლის განმავლობაში დღგ-ს გადამხდელ საწარმოთა ბრუნვის მოცულობის ზრდა და ეკონომიკური ზრდის მაჩვენებლები მიუთითებს ეკონომიკის მნიშვნელოვან გაჯანსაღებაზე, ამას ამტკიცებს ის ფაქტიც, რომ ტურისტული აქტივობა კვლავ მაღალია. მიუხედავად ამისა, არსებობს გაურკვევლობა გეოპოლიტიკური მდგომარეობიდან გამომდინარე, საბაზო სცენარი ეყრდნობა დაშვებას, რომ აღნიშნული ეფექტები ნაწილობრივ დააბალანსებს ერთმანეთს წლის დარჩენილი პერიოდისთვის და 2023 წელს ეკონომიკური ზრდა 5.4 პროცენტს შეადგენს, ეკონომიკური ზრდა საშუალოვადიან პერიოდში კი 5 პროცენტის ფარგლებში იქნება.

**საბაზო სცენარი**

|  | **2020** | **2021** | **2022** | **2023** | **2024** | **2025** | **2026** | **2027** |
| --- | --- | --- | --- | --- | --- | --- | --- | --- |
| **ფაქტ.** | **ფაქტ.** | **ფაქტ.** | **მოსალ.** | **პროგნ.** | **პროგნ.** | **პროგნ.** | **პროგნ.** |
| რეალური მშპ (ზრდის ტემპი,%) | -6.8 | 10.5 | 10.1 | 5.4 | 5.0 | 5.0 | 5.0 | 5.0 |
| ნომინალური მშპ (მლნ ლარი) | 49,267 | 60,003 | 71,754 | 78,125 | 84,656 | 91,555 | 99,017 | 107,087 |
| მშპ ერთ სულ მოსახლეზე (აშშ დოლარი) | 4,256 | 5,023 | 6,672 | 8,178 | 8,861 | 9,583 | 10,364 | 11,209 |
| სამომხმარებლო ფასების ინფლაცია(%, საშუალო პერიოდის განმავლობაში) | 5.2 | 9.6 | 11.9 | 2.8 | 2.7 | 3.0 | 3.0 | 3.0 |
| მიმდინარე ანგარიშის ბალანსი (პროცენტულად მშპ-თან) | -12.5 | -10.4 | -4.1 | -5.4 | -5.1 | -4.8 | -4.5 | -4.2 |

***მშპ***

საბაზისო სცენარში 2023 წელს ზრდის პროგნოზი 5.4 პროცენტის დონეზეა შეფასებული, ხოლო საშუალოვადიან პერიოდში ზრდა საშუალოდ 5.0 პროცენტის ფარგლებშია მოსალოდნელი. ამგვარი სცენარის პირობებში ეკონომიკა უკვე 2023 წელს ახერხებს პანდემიის გამო დაკარგული ეკონომიკური ზრდის სრულად აღდგენას;

***ფასები***

საქართველოს ეროვნული ბანკი ახორციელებს ინფლაციის თარგეთირების პოლიტიკას, რაც ითვალისწინებს ეკონომიკის განვითარების არსებული დონისათვის ოპტიმალური ინფლაციის განსაზღვრას და მის მიღწევას. საშუალოვადიანი პერიოდისათვის ინფლაციის მიზნობრივი მაჩვენებელი 3.0 პროცენტს შეადგენს.

მიუხედავად ამისა, რომ გაზრდილი სურსათის და ნედლეულის საერთაშორისო ფასებისა და ომის გამო შეფერხებული მიწოდების ჯაჭვების გამო 2022 წელსაც ინფლაციამ ორნიშნა მაჩვენებელს მიაღწია. მოსალოდნელია, რომ ნავთობზე და ნედლეულზე ფასების კლების და გამკაცრებული მონეტარული პოლიტიკის გავლენა გაგრძელდება მთელი წლის განმავლობაში და 2023 წლის საშუალოწლიური ინფლაცია 2.8 პროცენტზე დაფიქსირდება. საშუალოვადიან პერიოდში კი ინფლაცია დაუბრუნდება მიზნობრივ მაჩვენებელს.

***მიმდინარე ანგარიშის ბალანსი***

2019 წელს დაფიქსირებული ისტორიულად ყველაზე დაბალი მაჩვენებლის შემდეგ, 2020 წელს მიმდინარე ანგარიშის დეფიციტი 12.5 პროცენტამდე გაიზარდა, თუმცა 2022 წლისათვის გაუმჯობესებული საგარეო პარამეტრების მეშვეობით დეფიციტმა უკვე ახალ, რეკორდულად მცირე მაჩვენებელს, 4.1 პროცენტს მიაღწია. არსებული გაუმჯობესებული საგარეო მაჩვენებლების კვლავ დადებით გავლენას მოახდენენ 2023 წლის მიმდინარე ანგარიშის ბალანსის მაჩვენებელზე, თუმცა საბაზისო ეფექტის გათვალისწინებით 2023 წლისათვის მოსალოდნელია რომ იგი უნდავ გაუარესდება, ხოლო საშუალოვადიან პერიოდში, არსებული მაკროეკონომიკური პარამეტრებისა და საგარეო მაჩვენებლების გათვალისწინებით კვლავ შემცირებას დაიწყებს და 4-5 პროცენტის ფარგლებში დასტაბილურდება.

**ოპტიმისტური სცენარი**

|  | **2020** | **2021** | **2022** | **2023** | **2024** | **2025** | **2026** | **2027** |
| --- | --- | --- | --- | --- | --- | --- | --- | --- |
| **ფაქტ.** | **ფაქტ.** | **ფაქტ.** | **მოსალ.** | **პროგნ.** | **პროგნ.** | **პროგნ.** | **პროგნ.** |
| რეალური მშპ (ზრდის ტემპი,%) | -6.8 | 10.5 | 10.1 | 6.8 | 6.4 | 6.4 | 6.4 | 6.4 |
| ნომინალური მშპ (მლნ ლარი) | 49,267 | 60,003 | 71,754 | 80,082 | 88,956 | 98,625 | 109,344 | 121,229 |
| მშპ ერთ სულ მოსახლეზე (აშშ დოლარი) | 4,256 | 5,023 | 6,672 | 8,382 | 9,311 | 10,323 | 11,445 | 12,689 |
| სამომხმარებლო ფასების ინფლაცია (%, საშუალო პერიოდის განმავლობაში) | 5.2 | 9.6 | 11.9 | 4.0% | 3.9% | 4.2% | 4.2% | 4.2% |
| მიმდინარე ანგარიშის ბალანსი (პროცენტულად მშპ-თან) | -12.5 | -10.4 | -4.1 | -4.9 | -4.2 | -4.2 | -4.2 | -4.3 |

***მშპ***

ოპტიმისტურ სცენარში 2023 წელს ზრდის პროგნოზი 6.8 პროცენტის დონეზეა შეფასებული, ხოლო საშუალოვადიან პერიოდში ზრდა საშუალოდ 6.4 პროცენტის ფარგლებშია მოსალოდნელი. აღსანიშნავია, რომ 2023-2027 წლების ზრდა მუდმივად აღემატება საბაზისო სცენარის ზრდას, მუდმივად პოზიტიურ შოკს გულისხმობს.

ოპტიმისტური სცენარის რეალიზება შესაძლებელია იმ შემთხვევაში, თუ გეოპოლიტიკური ვითარება არ მოახდენს მნიშვნელოვან უარყოფით გავლენას საქართველოს ეკონომიკაზე და კიდევ უფრო გაიზრდება როგორც ეკონომიკური აქტივობა, ასევე გაუმჯობესებული ტურიზმი და საგარეო მოთხოვნა.

***ფასები***

ოპტიმისტური სცენარის პირობებში შენარჩუნდება მაღალი მოთხოვნა და მოთხოვნის მხრიდან მოსალოდნელია ფასებზე ზეწოლის ზრდაც. ასეთ პირობებში საშუალოწლიური ინფლაცია 4.3 პროცენტის დონეზეა მოსალოდნელი.

***მიმდინარე ანგარიშის ბალანსი***

 ეკონომიკის ოპტიმისტური სცენარით აღდგენის შემთხვევაში მოსალოდნელია, რომ ეკონომიკაში საშინაო აქტივობასთან ერთან კიდევ უფრო გამოცოცხლდება ტურიზმი და საგარეო მოთხოვნა, თუმცა ეკონომიკის სწრაფი ზრდის შემთხვევაში ერთობლივი მოთხოვნის ზრდის გამო იმპორტზე მოთხოვნაც სწრაფად გაიზრდება. აღნიშნული ფაქტორები საშუალოვადიან პერიოდში დააბალანსებენ ერთმანეთს და მიმდინარე ანგარიშის ბალანსი მოსალოდნელია რომ საბაზისო სცენარის მსგავსად განვითარდეს. საშუალოვადიან პერიოდში ოპტიმისტურ სცენარში მიმდინარე ანგარიშის დეფიციტი 4 პროცენტზე დასტაბილურდება, ხოლო 2023 წელს 4.3% იქნება.

**პესიმისტური სცენარი**

 2023 წლის პირველი 4 თვის მონაცემებიდან გამომდინარე, ამგვარი სცენარის რეალიზება იმ შემთხვევაშია შესაძლებელია, თუ დარჩენილი პერიოდი საკმაოდ დაბალი ეკონომიკური აქტივობებით გაგრძელდება. პესიმისტური სცენარით განვითარების შესაძლებლობა შესაძლებელია იმ შემთხვევაში, თუ უკრაინაში არსებული ომისა და რუსეთის მიმართ დაწესებული სანქციების შედეგად შემცირდება საგარეო მოთხოვნა და მსოფლიოში გაზრდილი საპროცენტო განაკვეთების და მსოფლიო ფინანსური სიტემის შესძლო პრობლემიდან მომდინარე ზეწოლა უარყოფით გავლენას მოახდენს ქვეყანაში არსებულ ეკონომიკურ მდგომარეობაზე.

|  | **2020** | **2021** | **2022** | **2023** | **2024** | **2025** | **2026** | **2027** |
| --- | --- | --- | --- | --- | --- | --- | --- | --- |
| **ფაქტ.** | **ფაქტ.** | **ფაქტ.** | **მოსალ.** | **პროგნ.** | **პროგნ.** | **პროგნ.** | **პროგნ.** |
| რეალური მშპ (ზრდის ტემპი,%) | -6.8 | 10.5 | 10.1 | 4.8 | 4.2 | 4.0 | 4.0 | 4.0 |
| ნომინალური მშპ (მლნ ლარი) | 49,267 | 60,003 | 71,754 | 75,166 | 78,356 | 81,521 | 84,814 | 88,240 |
| მშპ ერთ სულ მოსახლეზე (აშშ დოლარი) | 4,256 | 5,023 | 6,672 | 7,868 | 8,202 | 8,533 | 8,878 | 9,236 |
| სამომხმარებლო ფასების ინფლაცია (%, საშუალო პერიოდის განმავლობაში) | 5.2 | 9.6 | 11.9 | 1.6% | 1.5% | 1.8% | 1.8% | 1.8% |
| მიმდინარე ანგარიშის ბალანსი (პროცენტულად მშპ-თან) | -12.5 | -10.4 | -4.1 | -5.3 | -5.1 | -4.3 | -3.5 | -2.6 |

***მშპ***

პესიმისტურ სცენარში 2023 წელს ზრდის პროგნოზი 4.8 პროცენტის დონეზეა შეფასებული, ხოლო საშუალოვადიან პერიოდშიც ზრდა საშუალოდ 4.0 პროცენტის ფარგლებშია მოსალოდნელი.

***ფასები***

მიუხედავად იმისა, რომ 2022 წლის ბოლოს ინფლაცია ორნიშნა ნიშნულზე იყო, უკვე აპრილისათვის იგი 2.7 პროცენტამდე შემცირდა და პესიმისტური სცენარის პირობებში, გამკაცრებული მონეტარული პოლიტიკის ფონზე მოსალოდნელია რომ წლის მეორე ნახევარში ინფლაცია კიდევ უფრო შემცირდეს და წლის ბოლოს დეფლაციაც კი დაფიქსირდეს. შესაბამისად, საშუალოწლიური ინფლაციის მაჩვენებელი 1.6 პროცენტს შეადგენს. საშუალოვადიან პერიოდში ინფლაცია მიზნობრივ მაჩვენებელზე ნაკლებია მოსალოდნელი.

***მიმდინარე ანგარიშის ბალანსი***

2023 წელს, პროგნოზირებულია მიმდინარე ანგარიშის დეფიციტი 5.3 პროცენტის დონეზე, ხოლო საშუალოვადიან პერიოდში, ტურიზმის აღდგენისა და საგარეო მოთხოვნის გარკვეულ კლებასთან ერთად შიდა აქტივობის შემცირების და შესაბამისად იმპორტის შემცირების გათვალისწინებით, მოსალოდნელია დეფიციტის მშპ-ს 3 პროცენტის ქვემოთ შემცირება.

***მთავრობის ვალი***

2021-2022 წლებში მაღალი ეკონომიკური ზრდის ტემპისა და ფისკალური კონსოლიდაციის საშუალებით მთავრობის ვალის მშპ-სთან ფარდობის მაჩვენებელი 2022 წლის ბოლოს პანდემიამდელ დონეზე მეტად შემცირდა და მშპ-ს 39.8 პროცენტი შეადგინა, არსებული საბაზისო სცენარის მიხედვით, ვალი საშუალოვადიან პერიოდში დასტაბილურდება, მისი ფარდობითი მაჩვენებელი 2023 წლის ბოლოს კიდევ შემცირდება და 38.7 პროცენტს შეადგენს, ხოლო 2027 წლის ბოლოსთვის კი 37.7%-მდე შემცირდება. აღსანიშნავია, რომ საბიუჯეტო კოდექსში განხორციელებული ცვლილების შესაბამისად, მთავრობის ვალში ასახულია სამთავრობო სექტორისათვის მიკუთვნებული სახელმწიფო საწარმოების მიერ სესხის სახით აღებული ვალი.

***ბიუჯეტის მაჩვენებლები***

2023 წლის ბიუჯეტი დაიგეგმა 2022 წლის ბოლოსათვის არსებული მაკროეკონომიკური და ფისკალური პარამეტრების პროგნოზების გათვალისწინებით. 2023 წელს ხარჯები მშპ-სთან მიმართებაში შეადგენს 22.6%-ს, რაც დეკემბრის საპროგნოზო მაჩვენებელთან შედარებით მეტია (2022 წლის დეკემბერში იყო მშპ-ს 21.9%) და აიხსნება, რამდენიმე ფაქტორით: როგორც 2022 წლის და შესაბამისად საშუალოვადიან პერიოდში ნომინალური მშპ-ს შემცირებით, ასევე ხარჯების უმნიშვნელო კორექტირებით. მოსალოდნელია, რომ აღნიშნული მაჩვენებელი საშუალოვადიან პერიოდში 23%-ის ფარგლებში შენარჩუნდეს და გარკვეული ნაწილის მიმართვა კვლავ მოხდეს ინფრასტრუქტურული პროექტებისთვის. თუმცა, საშუალოვადიან პერიოდში კაპიტალური ხარჯების 6-7 პროცენტის ფარგლებში შენარჩუნება კვლავ რჩება მნიშვნელოვან გამოწვევად, დაგეგმილი მსხვილი ინფრასტრუქტურული პროექტების ფონზე და საჭიროებს მუშაობის გაგრძელებას რესურსების შემდგომი მობილიზების მიზნით.

# **ინფორმაცია მაკროეკონომიკური პროგნოზების ამსახველი ცხრილების შესახებ**

პროგნოზები მომზადებულია საერთაშორისო საფინანსო ინსტიტუტების მსგავსი ფორმითა და მეთოდოლოგიით. წარმოდგენილი ფორმატი მიახლოებულია საერთაშორისო სავალუტო ფონდის მიერ, ფინანსური პროგრამის მომზადებისას გამოყენებულ ფორმატთან. თუმცა პროგნოზის ფორმირებისას გათვალისწინებულია საქართველოში არსებული რეალური მდგომარეობა და გამოყენებული მეთოდოლოგია არ არის სხვა არსებული მთოდოლოგიის მექანიკური კოპირება.

სპეციალურ დანართში მოცემულია მაკროეკონომიკური პროგნოზის ამსახველი 7 ცხრილი (10 ფურცელი). პირველი ცხრილი არის ძირითადი ეკონომიკური და ფინანსური ინდიკატორების ნაკრები, ხოლო დანარჩენი 5 ცხრილი არის ნაერთი და სახელმწიფოს ერთიანი ბიუჯეტების, ეროვნული ანგარიშებისა და სხვა სექტორების განვითარების ამსახველი საპროგნოზო მაჩვენებლები.

ძირითადი ეკონომიკური და ფინანსური ინდიკატორების ამსახველი ცხრილი 1 პირობითად გაყოფილია ორ ნაწილად. პირველ ნაწილში წარმოდგენილია ეკონომიკური ინდიკატორის ცვლილება წინა წელთან შედარებით (თუ ცხრილში სხვაგვარად არ არის მითითებული), ხოლო მეორე ნაწილში მოცემულია ეკონომიკური ინდიკატორების ფარდობითი სიდიდეები მთლიანი შიდა პროდუქტის მიმართ.

ცხრილი 1-ში მოცემულია ნომინალური და რეალური მთლიანი შიდა პროდუქტი (მშპ) და მათი პროცენტული ცვლილება წინა წელთან შედარებით, მშპ ერთ სულ მოსახლეზე, ქვეყანაში ინვესტიციების მოცულობა მიმდინარე ფასებში, სამომხმარებლო ფასების და მშპ-ს დეფლატორის პროცენტული ცვლილება. მოცემულია ნაერთი ბიუჯეტის შემოსავლებისა და ხარჯების პროცენტული ცვლილება წინა წელთან. აქვე გვაქვს ექსპორტისა და იმპორტის პროცენტული ცვლილებები და ფულის მასის აგრეგარების მოსალოდნელი ზრდა წინა წელთან შედარებით. ცხრილი მოიცავს ფულის მიმოქცევის სიჩქარის, ფულის მულტიპლიკატორის და ქვეყნის ოფიციალური საერთაშორისო რეზერვების საპროგნოზო მაჩვენებლებსაც. პირველ ნაწილშია მოცემული სესხებზე და დეპოზიტებზე საპროცენტო განაკვეთების საპროგნოზო მაჩვენებლებიც.

ცხრილის მეორე ნაწილში წარმოდგენილია ნაერთი ბიუჯეტის შემოსავლები, ხარჯები, საოპერაციო სალდო და მთლიანი სალდო პროცენტულად მშპ-სთან. სავაჭრო ბალანსი და მიმდინარე ანგარიშის დეფიციტი როგორც ტრანსფერების ჩათვლით, ისე მის გარეშე. ასევე, მთავრობის საშინაო და საგარეო ვალის შეფასების ინდიკატორები. კერძოდ, საშიანო და საგარეო ვალი პროცენტულად მშპ-ს მიმართ, საგარეო ვალი და ვალის მომსახურება პროცენტულად ექსპორტთან და ვალი ბიუჯეტის შემოსავლებთან.

მე-2 ცხრილში „ეროვნული ანგარიშები“ მოცემულია ე.წ. რეალური სექტორის განვითარების მაჩვენებლები. ამ ცხრილებში წარმოდგენილია მთლიანი შიდა პროდუქტის და მისი შემადგენელი კომპონენტების: მთავრობისა და კერძო სამომხმარებლო ხარჯების, ინვესტიციებისა და წმინდა ექსპორტის პროგნოზები, აქვე ნაჩვენებია მთლიანი ეროვნული პროდუქტის და მთლიანი ეროვნული და კერძო განკარგვადი შემოსავლების პროგნოზები. ამავე ცხრილებშია ნაჩვებები, დანაზოგებისა და ინვესტიციების დინამიკა. აღნიშნული მაჩვენებლები მოცემულია როგორც მიმდინარე ფასებში, ასევე რეალურ გამოხატულებაში (2001 წლის ფასებში) და პროცენტულად მშპ-ს მიმართ.

ამავე ცხრილში წარმოდგენილია სხვადასხვა საცნობარო ინფორმაცია, ისეთი როგორიცაა სამომხმარებლო ფასების ინდექსები (საშუალო პერიოდული და პერიოდის ბოლოსთვის), მშპ-ს დეფლატორი და ინფლაცია, პროცენტები სესხებზე და დეპოზიტებზე.

მე-3 ცხრილში ნაჩვენებია ნაერთი ბიუჯეტის პროგნოზები. ნაერთი ბიუჯეტი მოცემულია მილიონ ლარში და პროცენტულად მშპ-სთან. ცალკე მუხლებად არის ჩაშლილი ბიუჯეტის შემოსავლები, ხარჯები, არაფინანსური და ფინანსური აქტივების, ვალდებულებებისა და დეპოზიტზე არსებული ნაშთის ცვლილება. ამავე ცხრილში მოცემულია ისეთი მნიშვნელოვანი მაჩვენებლები, როგორიცაა საოპერაციო სალდო და ბიუჯეტის დეფიციტი, როგორც მილიონ ლარში, ასევე მშპ-ს პროცენტში.

ნაერთ ბიუჯეტთან ერთად მოცემულია სახელმწიფო ვალის და ვალის მომსახურების სხვადასხვა მაჩვენებელი, რომელთა ნაწილიც ასეევე მოცემულია პირველ ცხრილშიც.

მე-4 ცხრილში „საგადამხდელო ბალანსი“ მოცემულია საგარეო-ეკონომიკური ურთიერთობების ამსახველი ძირითადი მაჩვენებლები როგორც აშშ დოლარში,ისე პროცენტულად მშპ-ს მიმართ. ამ ცრილებში მოცემულია საქონლისა და მომსახურების ექსპორტი და იმპორტი, სავაჭრო და მომსახურების ბალანსი, საგარეო-ეკონომიკური ურთიერთობებიდან მიღებული წმინდა ფაქტორული შემოსავლები, წმინდა ტრანსფერები, მიმდინარე ანგარიშის ბალანსი, კაპიტალისა და ფინანსური ოპერაციები, ინფორმაცია უცხოური კაპიტალის მოძრაობის შესახებ და ოფიციალური საერთაშორისო რეზერვების ცვლილება.

მე-5 და მე-6 ცხრილები გვიჩვენებს მონეტარული სექტორის განვითარების დინამიკას. დეპოზიტური კორპორაციების მიმოხილვა გვიჩვენებს მთლიანად საბანკო სექტორს, მაშინ როდესაც (მისი მნიშვნელობიდან გამომდინარე) მე-6 ცხრილში ეროვნული ბანკი ცალკეა გამოყოფილი. წარმოდგენილი პროგნოზი არ არის ეროვნული ბანკის სამოქმედო გეგმა, თუმცა ეროვნული ბანკის გარეშე პროგნოზი იქნებოდა ფრაგმენტული და შეუძლებელი გახდებოდა საბანკო სისტემაზე სამთავრობო სექტორის შესაძლო არასასურველი გავლენის მონიტორინგი. საბანკო სექტორის მაჩვენებლების პროგნოზები მოცემულია როგორც ნომინალურ გამოხატულებაში, ასევე პროცენტული ცვლილება წინა წელთან და პროცენტულად მშპ-ს მიმართ. საბანკო სექტორისა და ეროვნული ბანკის მაჩვენებლებში მოცემულია საგარეო აქტივები და ვალდებულებები, საშინაო აქტივები, მათ შორის: მთავრობის, ბანკების და კერძო სექტორის დავალიანება და სხვა წმინდა აქტივები. აქვეა ნაჩვენები ფართო ფული, სარეზერვო ფული, მიმოქცევაში და ბანკებს გარეთ არსებული ნაღდი ფული, დეპოზიტები ეროვნულ და უცხურ ვალუტაში და სხვა მაჩვენებლები. ცხრილებში წარმოადგენილია მემორანდუმის მუხლები სადაცარის, ფულის მიმოქცევის სიჩქარე, ფულის მულტიპლიკატორი, მთლიანი საერთაშორისო რეზერვები როგორც აშშ დოლარში, ისე ერთი თვის საშუალო იმპორტის ჯერადი. წარმოდგენილია დეპოზიტების დოლარიზაციის კოეფიციენტი და კერძო (არასამთავრობო) სექტორის დაკრედიტების მაჩვენებელი.

მე-7 ცხრილში წარმოდგენილია სახელმწიფოს ერთიანი ბიუჯეტის პროგნოზები, რომელიც ასახავს საქართველოს საბიუჯეტო კოდექსით განსაზღვრული სახელმწიფო ერთიანი ბიუჯეტის პარამეტრებს, რაც მოიცავს ნაერთი ბიუჯეტის მაჩვენებლებს, საჯარო სამართლის იურიდიული პირების და არასამეწარმეო (არაკომერციული) იურიდიული პირების კანონმდებლობით ნებადართულ სხვა (საკუთარ) შემოსავლებს და საქართველოს საბიუჯეტო კოდექსში განხორციელებული ცვლილების შესაბამისად სამთავრობო სექტორისათვის მიკუთვნებული სახელმწიფო საწარმოების მონაცემებს[[1]](#footnote-1). სახელმწიფოს ერთიანი ბიუჯეტის მაჩვენებლები მოცემულია როგორც ნომინალური გამოხატულებაში, ასევე პროცენტულად მშპ-სთან. ამავე ცხრილში მოცემულია სახელმწიფოს ერთიანი ბიუჯეტის მთლიანი სალდო, რომელიც წარმოადგენს საბიუჯეტო კოდექსით განსაზღვრულ დეფიციტს, რომელთან მიმართებაშიც „ეკონომიკური თავისუფლების შესახებ“ საქართველოს ორგანული კანონით დადგენილია ზღვარი მშპ-თან (3%).

1. *სამთავრობო სექტორისათვის მიკუთვნებული სახელმწიფო საწარმოების მონაცემები ეყრდნობა შესაბამისი საწარმოს მიერ წარმოდგენილ ინფორმაციას. აღნიშნული არ მოიცავს სამთავრობო სექტორისათვის მიკუთვნებულ ყველა საწარმოს, თუმცა წარმოდგენილი ინფორმაცია ფარავს სამთავრობო სექტორისათვის მიკუთვნებული საწარმოების ბიუჯეტების დაახლოებით 90%-ს. ამასთან, გრძელდება მუშაობა სამთავრობო სექტორისათვის მიკუთვნებული სახელმწიფო საწარმოების საბიუჯეტო დოკუმენტაციაში სრულყოფილად ასახვის მიმართულებით, ეტაპობრივად, კანონმდებლობით დადგენილი წესით.* [↑](#footnote-ref-1)